**pustiu de februarie**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PUSTIU DE FEBRUARIE

tu mă aşteptai la un capăt

de lapoviță

iar eu la un capăt de răbdare,

pe-atunci,

pietrele caselor se mai lăsau rotunjite

de frigul dintre ani

noi ne apropiam unul de altul abia

după ce terminam de a ne citi gândurile

unul altuia,

după ce terminam a ne măcina nervii

pe piatra de moară

de pe suflet

sau după ce răstălmăceam zaţul dimineţii

şi liniile din palme

la limita orizontului.

după aceea,

începeam să uităm

privindu-ne în oglindă amintirile,

oricum,

cea mai tristă noapte a fost când

crivăţul remușcărilor străbătea

prin sticla ferestrei,

prin crăpăturile timpului,

tăindu-mi venele

şi respiraţia

iar depărtarea se cuibărea

printre cearşafuri,

într-un spaţiu gol

cât o muchie de tristeţe,

cât o lamă infinită

de cuţit